OBRAZLOŽITVENI MEMORANDUM

1.OZADJE PREDLOGA

Mladinski orkester Evropske unije (EUYO) je bil ustanovljen leta 1976 na podlagi resolucije Evropskega parlamenta in v zadnjih 40 letih nastopa kot orkester Evropske unije. Njegov častni predsednik je predsednik Evropskega parlamenta, njegovi častni pokrovitelji pa voditelji držav ali vlad držav članic, ki jih vodi predsednik Evropske komisije.

EUYO sestavljajo mladi glasbeniki iz vseh držav članic Unije, ki so izbrani na podlagi strogih meril kakovosti. Združuje zelo nadarjene mlade glasbenike iz Evrope v vrhunski evropski orkester, ki presega kulturne meje.

EUYO od samega začetka prevzema edinstveno vlogo pri spodbujanju medkulturnega dialoga, vzajemnega spoštovanja in razumevanja s pomočjo kulture. Nastopa v večjih mestih in festivalih v Evropi in po svetu v različnih formalnih in neformalnih dogodkih, v tradicionalnih in inovativnih oblikah ter tehnikah, namenjenih različnim ciljnim skupinam. S svojimi dejavnostmi prevzema vlogo kulturnega ambasadorja Unije s predstavljanjem bogastva in raznolikosti evropskih kultur in novih talentov.

Kot skupina izjemnih mladih glasbenikov, ki si prizadevajo za čim višjo raven orkestralnega izvajanja, je EUYO edinstven orkester v evropskem prostoru, ki predstavlja evropsko glasbo in talente raznolikemu občinstvu v EU in zunaj njenih meja.

V času, ko se EU sooča s številnimi izzivi in se mora tesneje povezati s svojimi državljani, ima EUYO še pomembnejšo vlogo pri posredovanju temeljnih vrednot Evrope, povezovanju ljudi s pomočjo klasične glasbe in nagovarjanju mlajše generacije v Evropi z združevanjem mladih klasičnih glasbenikov iz različnih okolij na koncertih in mentorskih programih.

Financiranje EU je bistvenega pomena za preživetje EUYO kot organa za spodbujanje evropskih vrednot, raznolikosti ter mladih talentov. Brez takšne podpore orkester ne bi mogel organizirati teh spodbudnih dejavnosti, mladi glasbeniki pa bi bili prikrajšani za edinstveno priložnost mednarodnega nastopanja, gradnje svojih poklicnih poti in nadaljnjega razvoja talenta pod vodstvom priznanih dirigentov. 3 000 nekdanjih članov orkestra, ki so morali skozi stroge letne predstavitvene postopke v vsaki državi članici, so vzpostavili mrežo vidnih dirigentov, solistov, učiteljev in instrumentalistov, ki sodelujejo z večjimi orkestri po vsem svetu.

Program Ustvarjalna Evropa in njeni predhodni programi financiranja so na različne načine podpirali EUYO. Leta 2016 je EUYO prejel nepovratna sredstva za poslovanje v skladu z Uredbo (EU, Euratom) št. 966/2012 kot organ, ki si prizadeva za cilj v splošnem interesu EU ali ima cilj, ki je del kulturne politike EU in jo podpira. V letu 2017 bo financiran na enak način.

Za trajnostno zagotavljanje nadaljnjega delovanja EUYO in zaradi njegovega posebnega statusa, strateških ciljev in dejavnosti Komisija predlaga, da se orkester prizna kot „organ, ki je upravičen s temeljnim aktom,“ v smislu člena 190(1)(d) Delegirane uredbe Komisije (EU) št. 1268/2012 ter da se v skladu s tem spremeni člen 13(1) Uredbe (EU) št. 1295/2013.

2. PRAVNA PODLAGA, SUBSIDIARNOST IN SORAZMERNOST

•Pravna podlaga

Ta predlog spreminja Uredbo (EU) št. 1295/2013 v zvezi s podprogramom Kultura programa Ustvarjalna Evropa, zato je podlaga zanj prva alinea člena 167(5) Pogodbe o delovanju Evropske unije (PDEU).

•Subsidiarnost

V skladu s členom 167 PDEU Unija sprejema ukrepe, ki podpirajo in dopolnjujejo dejavnosti držav članic. Ker cilji in dejavnosti EUYO presegajo interese in koristi ene ali več držav članic in ker je bil ustanovljen na podlagi resolucije Evropskega parlamenta, je jasno, da je določitev orkestra kot organa, ki je upravičen s temeljnim aktom, v smislu člena 190(1)(d) Delegirane uredbe Komisije (EU) št. 1268/2012, dopolnitev tega. Njegove dejavnosti ustvarjajo pomembno evropsko dodano vrednost.

•Sorazmernost

Predlagana sprememba je omejena na to, kar je nujno potrebno za obravnavo zadeve, in ne presega tistega, kar je potrebno za doseganje ciljev. Omejena je na spremembe za vključitev sklica na EUYO v členu 13(1) Uredbe št. 1295/2013.

3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA

Spomladi 2016 so orkestru, katerega obstoj so ogrožale finančne težave, številne kulturne in glasbene zainteresirane strani izkazale podporo v okviru javne kampanje (SaveEUYO) z izjavami za javnost in stiki s Komisijo. Države članice (zlasti na Svetu kulturnih ministrov maja 2016) in poslanci Evropskega parlamenta so podprli zamisel iskanja rešitev za njegovo financiranje.